અમદાવાદ: મ્યુનિ. સંચાલિત નગરી હોસ્પિટલમાં ગત બુધવારે સાંજે ૧પ દર્દીઓએ આંખની રોશની ગુમાવતાં શહેરમાં ખળભળાટ મચી ગયો છે. આ કમનસીબ ઘટનાની તપાસ કરવા કોર્પોરેશન દ્વારા તત્કાળ નિષ્ણાત તબીબોની સમિતિની રચના કરાઇ હતી આ સમિતિનો આજે અથવા આવતી કાલે રિપોર્ટ આવી જશે. જીસીએલ મેડિકલ કોલેજના ડો.ભરત ગોડાદરા, બી.જે. મેડિકલ કોલેજના ડો.શશાંક પટેલ અને એલ.જી. હોસ્પિટલ અને મેડિકલ કોલેજના ડો.બીના દેસાઇ એમ ત્રણ નિષ્ણાત તબીબની સમિતિએ અવાસ્ટિન ઇન્જેકશન અપાયાં બાદ ૧પ દર્દીઓએ આંખની રોશની ગુમાવવાની ઘટનાની તપાસ શરૂ કરી દીધી છે.